2023/0011 (NLE)

Návrh

VYKONÁVACIE ROZHODNUTIE RADY,

ktorým sa mení vykonávacie rozhodnutie Rady (ST 10158/21; ST 10158/21 ADD 1) o schválení posúdenia plánu obnovy a odolnosti Nemecka

RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti, a najmä na jeho článok 21 ods. 2,

so zreteľom na návrh Európskej komisie,

keďže:

(1)Po tom, ako Nemecko 28. apríla 2021 predložilo národný plán obnovy a odolnosti, Komisia navrhla Rade jeho kladné posúdenie. Rada kladné posúdenie schválila vykonávacím rozhodnutím Rady z 13. júla 2021.

(2)Podľa článku 11 ods. 2 nariadenia (EÚ) 2021/241 by sa do 30. júna 2022 mal aktualizovať maximálny finančný príspevok na nenávratnú finančnú podporu pre každý členský štát v súlade s metodikou uvedenou v danom článku. Komisia 30. júna 2022 predložila Európskemu parlamentu a Rade výsledky uvedenej aktualizácie.

(3)Nemecko 9. decembra 2022 predložilo Komisii odôvodnenú žiadosť o zmenu vykonávacieho rozhodnutia Rady v súlade s článkom 21 ods. 1 nariadenia (EÚ) 2021/241, keďže sa domnieva, že plán obnovy a odolnosti už čiastočne nie je splniteľný z dôvodu objektívnych okolností. Nemecko preto predložilo zmenený plán obnovy a odolnosti.

(4)Zmenený plán obnovy a odolnosti, ktorý Nemecko predložilo, sa týka dvoch opatrení. Po prvé, ide o investíciu 2.2.4 Podpora digitalizácie železníc nahradením klasických zabezpečovacích/zrýchlených programov s cieľom urýchliť zavádzanie iniciatívy „Digitálna železnica Nemecko“ (SLP) v rámci komponentu 2.2 Digitalizácia hospodárstva a o cieľ s poradovým číslom 72. Po druhé, ide o investíciu 5.1.3 Osobitný program na urýchlenie výskumu a vývoja naliehavo potrebných vakcín proti SARS-CoV-2 v rámci komponentu 5.1 Posilnenie systému zdravotnej starostlivosti odolného voči pandémii a o ciele s poradovými číslami 105 a 106.

(5)Investícia 2.2.4 pozostáva z financovania siedmich pilotných projektov, ktoré sú zamerané na vývoj riešení na nahradenie starých železničných stavadiel a systémov ochrany úrovňových priecestí bezpečnostnými systémami najnovšej digitálnej generácie. V zmenenom pláne obnovy a odolnosti, ktorý predložilo Nemecko, sa mení plánovaný harmonogram realizácie jedného zo siedmich projektov (SLP Ansbach) z dôvodu objektívnych okolností. Nemecko vysvetlilo, že v dôsledku mimoriadnych oneskorení, ktoré sa vyskytli počas výstavby, došlo k tomu, že cieľ s poradovým číslom 72 už v plánovanej lehote nemožno v plnej miere dosiahnuť. Tieto oneskorenia súvisia s nálezom skrytých kontaminácií v pôde, následne s nálezom bômb a munície, čo si vyžiadalo zmenu stavebnej technológie, a napokon aj s extrémne vysokými teplotami v lete roku 2022, ktoré znemožnili práce v blízkosti tratí a pod nimi. Vzhľadom na to Nemecko pre potreby realizácie projektu SLP Ansbach požiadalo o vypustenie tohto projektu z daného cieľa s poradovým číslom 72, ktorý mal byť dokončený vo štvrtom štvrťroku 2021, a predložilo nový cieľ 72A, ktorý by sa mal dokončiť do prvého štvrťroka 2023.

(6)Cieľom investície 5.1.3 je podporiť výskum a vývoj vakcín proti vírusu SARS-CoV-2 v záujme zníženia závažnosti a trvania pandémie. Táto investícia pozostáva z finančnej podpory pre nemeckých výrobcov vakcín s cieľom zintenzívniť ich vývoj a výrobnú kapacitu a zvýšiť počet pacientov vo fázach klinického skúšania. V zmenenom pláne obnovy a odolnosti, ktorý predložilo Nemecko, sú upravené ciele súvisiace s vykonávaním tohto opatrenia z dôvodu objektívnych okolností. Nemecko objasnilo, že z troch výrobcov vakcín, ktorí sa zúčastnili na osobitnom podpornom programe, bol pri výskume aj zavádzaní vakcíny úspešný jeden výrobca, pričom ďalší dvaja účastníci Európskej agentúre pre lieky žiadosť o schválenie svojich vakcín nepredložili. Cieľ s poradovým číslom 105 sa tak stal úplne nesplniteľný. Nemecko okrem toho vysvetlilo, že zatiaľ čo v rámci programu dostali finančné prostriedky tri spoločnosti, jeden výrobca vakcín odstúpil od schvaľovacieho procesu v Európskej agentúre pre lieky a ďalší zaznamenal značné oneskorenia pri plnení vopred vymedzených míľnikov spojených s fázami vývoja vakcíny (napríklad schválenie konkrétnej fázy klinického skúšania alebo povolenie vakcíny) a takisto nepredložil žiadosť o schválenie. Nemecko zároveň uviedlo, že vyplatenie prostriedkov z programu vo výške viac ako 591 281 160 EUR nemožno zrealizovať, takže cieľ s poradovým číslom 106 už nie je plne dosiahnuteľný. Na základe toho Nemecko požiadalo o vypustenie cieľa s poradovým číslom 105, v ktorom sa vyžaduje, aby druhý účastník osobitného výskumného programu predložil Európskej agentúre pre lieky žiadosť o schválenie vakcíny proti vírusu SARS-CoV-2. Nemecko takisto požiadalo o zmenu cieľa s poradovým číslom 106, a to úpravou celkovej sumy pridelenej na toto opatrenie smerom nadol zo 750 000 000 EUR na 591 000 000 EUR, ako aj znížením príslušného cieľa vyplatenia prostriedkov. Táto suma 591 000 000 EUR sa berie ako celkové odhadované náklady na dané opatrenie. Pri určovaní finančného príspevku v súlade s článkom 20 ods. 4 nariadenia (EÚ) 2021/241 by sa mali zohľadniť znížené celkové odhadované náklady na plán obnovy a odolnosti.

(7)Komisia sa domnieva, že dôvody, ktoré uviedlo Nemecko, odôvodňujú zmenu podľa článku 21 ods. 2 nariadenia (EÚ) 2021/241. V zmysle článku 19 nariadenia (EÚ) 2021/241 Komisia posúdila relevantnosť, efektívnosť, účinnosť a koherentnosť zmeneného plánu obnovy a odolnosti v súlade s usmerneniami pre posudzovanie uvedenými v prílohe V k uvedenému nariadeniu.

(8)Táto veľmi obmedzená úprava, ktorú predložilo Nemecko, nemá vplyv na relevantnosť, efektívnosť, účinnosť a koherentnosť plánu obnovy a odolnosti.